Carpe Diem Huset er et klub- og aflastningstilbud for børn og unge med diagnoser inden for autisme og ADHD. Aldersgruppen er fra 3 til 22 år. Vi tilbyder aflastning og nye netværk for børn, unge og familier, der med afsæt i vanskeligheder indenfor autisme og ADHD er udfordret på forskellig vis.

Carpe Diems generelle tilbud:

Hver barn/ung er tilmeldt en ugentlig klubdag samt en socialtræningsweekend pr. måned sammen med deres klubkammerater og deres faste pædagoger. Hvert år afholder vi 2 kolonier fra mandag til fredag; En sommer/efterårskoloni og en vinter koloni. To gange pr. år er vi desuden alle på en fælles weekend ud af huset.

I huset afholder vi en sommerfest med familien, en påskefrokost, en julemiddag samt en julefest hvor forældre er inviteret. To gange om året afholdes der en film/spilleaften.

En klubdag begynder hverdage kl. 15:00 og slutter kl. 20:00

Er man tilknyttet tirsdags-gruppen overnatter man i huset til onsdag morgen.

En social trænings weekend begynder fredag kl. 15:00 og slutter søndag kl. 15:00.

Aflastning:

Carpe Diem Husets kerneydelse er aflastning. Aflastningen er for de familier, hvor der er et eller flere børn/unge med en diagnose inden for autisme og ADHD. Det kan være en udfordring for en familie sjældent at have tid til sig selv eller til andre søskende, da disse diagnosticerede børn/unge kan kræve meget af deres forældre og familier. Børn og unge med disse diagnoser har ofte svært ved at komme ud og væk fra computeren og opleve det ”rigtige” liv. De har ofte udfordringer med at gå i skole, de kan have svært ved i det sociale liv og at finde venner hvilket kan virke uoverskueligt for dem. Disse børn og unge har brug for hjælp af en troværdig voksen, som kan guide og vejlede dem. Det er her, Carpe Diem Huset kommer ind i billedet.

Børn og unge med diagnoser indenfor autisme og ADHD bliver henvist til Carpe Diem Huset via hjemkommunen.

Aflastningen har til formål:

​At tilbyde socialt samvær med ligestillede indenfor rammer, som den enkelte selv er med til at påvirke og beslutte.

​At give mulighed for fysisk udfoldelse i socialt trygge rammer - med en individuelt tilpasset struktur i samspil med kendte, forudsigelige og genkendelige voksne.

At yde hjælp til indsigt i det enkelte barns/den unges eget handikap.

At hjælpe barnet/den unge med at finde stærke og svage sider hos sig selv og hjælpe dem med at bruge disse sider hensigtsmæssigt.

At skabe mulighed for selvstændighedstræning i samvær med andre og ad den vej kunne knytte venskabelige bånd i forhold til det enkelte barns/den unges egen evne, lyst og motivation.

At skabe meningsfyldte øjeblikke i det enkelte barns/den unges liv og dermed medvirke til at skabe et aktivt liv – til trods for udfordringerne med en opmærksomhedsforstyrrelse.

Pædagogisk målsætning og praksis:Den overordnede pædagogiske målsætning for Fonden Carpe Diem Husets tilbud er at højne børnenes selvværd, selvforståelse og selvstændighed således, at de vil være i stand til at møde ungdomslivet og senere voksenlivets udfordringer som aktive borgere i samfundet. Der er fokus på det enkelte barns / den enkelte unges ressourcer og kompetencer og der arbejdes med individuelle målsætninger med henblik på at fremme den enkeltes evner og lyst til at indgå i relationer, føle ansvar for eget liv og møde nye udfordringer.

Hvem er vi?

Fonden Carpe Diem Huset blev grundlagt som en privatejet institution i 1998. Der findes ikke mange tilbud til disse børn og unge i Danmark. Derfor er Carpe Diem unikt, da børnene/ de unge og det gode børne-ungeliv altid er i fokus hos os. Carpe Diem Huset er børnenes hus, og de er medbestemmende ift., hvad der skal foregå i huset. Naturligvis inden for de pædagogiske rammer, som de hver især kan håndtere.

Hvor bor vi?

Vi har til huse i Ballerup. I en villa på 3 etager med en stor dejlig have, tæt på offentlig transport og grønne områder.

Ring til os på +45 39665557 / +45 30110020 eller skriv til info@carpediem-huset.dk / susannel@carpediem-huset.dk